लोग समस्या लेकर थाने नहीं उनके दरबार में जाते, चेले ने ली थी सीएम के मर्डर की सुपारी
Harishankar Tiwari Death; पिता चाहते थे कि हरिशंकर पढ़-लिखकर कुछ करें, इसलिए उन्हें पढ़ाई के लिए गोरखपुर यूनिवर्सिटी भेज दिया।
कहानी 1970 के दशक की है। देश का विपक्ष जय प्रकाश नारायण के नेतृत्व में इंदिरा गांधी सरकार से लड़ रहा था। दूसरी तरफ गोरखपुर में गोरखपुर यूनिवर्सिटी के अंदर छात्र वर्चस्व की लड़ाई लड़ रहे थे। वर्चस्व की इस लड़ाई में देश को दो नेता मिले। वो भी मामूली नहीं, बल्कि बाहुबली। पहले वीरेंद्र प्रताप शाही और दूसरे हरिशंकर तिवारी। वीरेंद्र प्रताप की 26 साल पहले हत्या हो गई थी। हरिशंकर तिवारी का कल यानी 16 मई की शाम को 88 साल की उम्र में निधन हो गया।
हरिशंकर की कहानी में इमोशन, ड्रामा, पॉवर और क्राइम है। पॉवर ऐसा कि जब विधायक रहे, तब सीएम की आधी शक्ति गोरखपुर में कानून व्यवस्था मेंटेन करने में खर्च हुई। अब वह नहीं हैं, लेकिन उनकी कहानियां हैं। आज हम उन्हीं कहानियों को एकदम शुरू से जानेंगे।
गोरखपुर यूनिवर्सिटी को नेताओं की नर्सरी बना दिया 
हरिशंकर तिवारी बड़हलगंज के टांडा गांव में 5 अगस्त, 1935 को पैदा हुए। परिवार की आर्थिक स्थिति अच्छी नहीं थी। पिता चाहते थे कि हरिशंकर पढ़-लिखकर कुछ करें, इसलिए उन्हें पढ़ाई के लिए गोरखपुर यूनिवर्सिटी भेज दिया। उस वक्त देश में जेपी आंदोलन चल रहा था। लेकिन यूनिवर्सिटी के अंदर इसका प्रभाव नहीं था, बल्कि ब्राह्मण बनाम ठाकुर की लड़ाई चल रही थी। ठाकुर छात्रों के नेता थे बलवंत सिंह और ब्राह्मण छात्रों के मसीहा हरिशंकर तिवारी।
इन दोनों गुटों में अक्सर मारपीट होती रहती थी। इसी बीत बलवंत सिंह को वीरेंद्र प्रताप शाही के रूप में नया लड़का मिला। अपनी जाति का था। हिम्मती था। इसलिए बलवंत ने वीरेंद्र को आगे कर दिया। अब लड़ाई से बलवंत बाहर हो गए। हरिशंकर और वीरेंद्र प्रताप आमने-सामने आ गए।
कोई घर से नहीं निकलेगा, गोलियां चलेंगी 
दोनों छात्र नेताओं की अपनी गैंग थी। गुर्गे थे। ठीक वैसे जैसे इटली के मिलान शहर में अपराध के लिए गैंग बनी थी। इनके बीच गैंगवार होता लेकिन पुलिस किसी को नहीं पकड़ पाती। धीरे-धीरे पूर्वांचल में यह स्थापित होता गया। 1975 में माइक से ऐलान हुआ। 12 बजे से 4 बजे तक कोई घर से नहीं निकलेगा क्योंकि गोलियां चलेंगी, बम फेंके जाएंगे। उस वक्त सड़कें सूनी हो जाती। प्रशासन भी 4 बजे के बाद ही घटना स्थल पर पहुंचता।
धीरे-धीरे इन छात्र गुटों ने अपना आर्थिक साम्राज्य बढ़ाया। उस वक्त रेलवे स्क्रैप के ठेकों का दौर था। दोनों ने यहां खूब पैसा कमाया। जो पैसा आता उसका आधा हथियार खरीदने में खर्च हो जाता था क्योंकि कोई किसी से पीछे नहीं रहना चाहता था।
30 अगस्त 1979, लखनऊ और गोरखपुर के छात्रसंघ अध्यक्ष रह चुके कोड़ीराम विधानसभा सीट के युवा विधायक रविंद्र सिंह को गोली मार दी गई। उस वक्त सरकार में इलाहाबाद यूनिवर्सिटी के पूर्व छात्रसंघ अध्यक्ष सत्यप्रकाश मालवीय मंत्री थे। रविंद्र के लिए तुरंत में स्टेट प्लेन की व्यवस्था की गई, लेकिन उसके पहले ही रविंद्र की मौत हो गई। इस तरह से ठाकुरों के नए नेता बनकर सामने आए वीरेंद्र प्रताप शाही।
विधायक बनने से पहले ही दरबार लगने लगा 
गोरखपुर शहर इन दोनों गुटों को जान चुका था। हरिशंकर तिवारी और वीरेंद्र प्रताप शाही ने अपने-अपने जिले बांट लिए। वीरेंद्र 1980 में ही महाराजगंज की लक्ष्मीपुर सीट से विधायक बन गए। वह वहां दरबार लगाने लगे। दूसरी तरफ बिना विधायक बने ही हरिशंकर गोरखपुर में जनता दरबार लगाने लगे। उस वक्त प्रशासन नतमस्तक हो चुका था। लोग अपनी समस्याओं के लिए थाने या फिर कचहरी जाने के बजाय दरबार में आने लगे। यहां जो हरिशंकर फैसला सुना देते, वही आखिरी सत्य होता। इस तरह से मामले का निपटारा तुरंत हो जाता था।
1985 में विधानसभा चुनाव की घोषणा हुई। हरिशंकर तिवारी चिल्लूपार सीट से चुनाव लड़ना चाहते थे लेकिन भृगुनाथ चतुर्वेदी तीन बार से विधायक थे इसलिए उनके रहते टिकट मिलना मुश्किल था। फिर भृगुनाथ ने भी हरिशंकर को अपने आगे कभी टिकने नहीं दिया। तभी एक घटना हुई। भृगुनाथ के राजनीतिक वारिस रहे डॉक्टर मुरलीधर दुबे की हत्या कर दी गई। आरोप ठाकुरों पर लगा। भृगुनाथ को एहसास हो गया कि बाहुबल से ही मुकाबला किया जा सकता है। उन्होंने अपना आशीर्वाद हरिशंकर तिवारी पर बनाया।
हरिशंकर को कांग्रेस ने टिकट नहीं दिया क्योंकि वह जेल में बंद थे। हरिशंकर ने निर्दलीय ही पर्चा भर दिया। सामने कांग्रेस के मार्कंडेय नंद थे। हरिशंकर ने लोगों ने प्रचार किया और जब रिजल्ट आया तो हरिशंकर 21,728 वोटों से जीतकर विधायक बन चुके थे। देश में यह पहला मौका था जब जेल के अंदर रहते हुए कोई चुनाव जीता हो। हरिशंकर का नाम पूरे प्रदेश में पहुंच गया और उनकी शक्ति दोगुना हो गई।
सीएम की आधी शक्ति गोरखपुर में खर्च होती थी
जब हरिशंकर तिवारी विधायक बने तब गोरखपुर के ही वीर बहादुर सिंह प्रदेश के मुख्यमंत्री बने। इधर गोरखपुर और महाराजगंज में चली आ रही वर्चस्व की लड़ाई चलती रही। सीएम की आधी ताकत अपने जिले में माफियाओं को संभालने में लग रही थी। वह इतने परेशान हो गए कि गोरखपुर में गैंगवार रोकने के लिए गुण्डा एक्ट बना दिया। इसके बाद कहा जाता है कि वीरेंद्र और हरिशंकर की अपराध में सीधी भागीदारी खत्म हो गई। अब वह अपने गुर्गों को इशारे करते थे।
श्रीप्रकाश को संरक्षण देने का आरोप हरिशंकर पर लगा 
दो गुटों की लड़ाई के बीच यूनिवर्सिटी में एक नया लड़का आया। नाम था श्रीप्रकाश शुक्ला। खुराक बढ़िया थी, इसलिए शरीर भी बढ़िया हो गया। लोग बताते हैं कि 1993 में श्रीप्रकाश शुक्ला की बहन के साथ छेड़खानी हो गई। श्रीप्रकाश को पता चला, तो उसने राकेश तिवारी नाम के व्यक्ति की सरेआम गोली मारकर हत्या कर दी। इस हत्या के बाद श्रीप्रकाश का नाम गोरखपुर के हर घर तक पहुंच गया।
श्रीप्रकाश शुक्ला को पुलिस खोज रही थी। कहा जाता है कि उस वक्त श्रीप्रकाश को हरिशंकर तिवारी ने संरक्षण दिया। हरिशंकर ने श्रीप्रकाश को बैंकॉक भेज दिया। मामला ठंडा हुआ, तो वह वापस आ गया। श्रीप्रकाश को पैसा-पावर और सत्ता चाहिए थी, इसलिए उसने बिहार के सबसे बड़े बाहुबली सूरजभान सिंह से हाथ मिला लिया। ये बात हरिशंकर तिवारी को पसंद नहीं आई। लेकिन श्रीप्रकाश ने इसी दौरान एक ऐसा काम कर दिया, जिसने हरिशंकर को चौंका कर रख दिया।
श्रीप्रकाश शुक्ला ने किया विधायक वीरेंद्र प्रताप शाही का मर्डर
श्रीप्रकाश शुक्ला ने 1997 में वीरेंद्र प्रताप शाही की लखनऊ शहर के अंदर गोली मारकर हत्या कर दी। लोग बताते हैं कि इस हत्या के बारे में हरिशंकर तिवारी को जानकारी थी। दूसरी तरफ यह भी कहा जाता है कि श्रीप्रकाश ने खुद को सबसे बड़ा डॉन दिखाने के लिए यह हत्या की थी। इसके बाद श्रीप्रकाश ने सीएम कल्याण सिंह के मर्डर की सुपारी ले ली। पूरी इंटेलिजेंस लग गया। STF का गठन कर दिया और STF ने श्रीप्रकाश शुक्ला का एनकाउंटर कर दिया।
हर पार्टी की सरकार में मंत्री रहे
1996 में हरिशंकर तिवारी पांचवी बार विधायक बने। राज्य में कल्याण सिंह की सरकार बनी। इग्नोर करना मुश्किल था। इसलिए सरकार में साइंस एंड टेक्नोलॉजी मिनिस्टर बनाया गया। साल, 2000 में स्टाम्प रजिस्ट्रेशन मंत्री बने। तब रामप्रकाश गुप्त सीएम थे। 2001 में राजनाथ सिंह सीएम बने, तब भी उन्हें मंत्रालय मिला। 2002 में मायावती सीएम बनीं, तो उन्होंने भी हरिशंकर तिवारी को अपने कैबिनेट में लिया। 2003 में सरकार पलट गई। इसमें हरिशंकर तिवारी का विशेष योगदान रहा। इसका इनाम मुलायम सिंह ने उन्हें मंत्री बनाकर दिया।
2007 के बाद चुनावी हार से राजनीति छोड़ दी 
हरिशंकर तिवारी हर पार्टी की जरूरत थे। 1996 से जिसकी भी सरकार बनी, उसमें वह मंत्री रहे। लेकिन 2007 में उनकी सियासत खत्म होने लगी। 2007 में उन्हें बसपा के टिकट से मैदान में उतरे पूर्व पत्रकार और श्मशान बाबा नाम से मशहूर राजेश त्रिपाठी ने 6,933 वोटों से हरा दिया। 2012 में फिर से वह उतरे, लेकिन तब भी राजेश ने बाजी मार ली। उस चुनाव में हरिशंकर तिवारी चौथे नंबर पर रहे। इसके बाद उन्होंने तय किया कि अब चुनाव नहीं लड़ेंगे।
बेटों को मिली विरासत 
हरिशंकर तिवारी ने अपने बेटों को आगे किया। बड़े बेटे कुशल उर्फ भीष्म तिवारी को 2009 में खलीलाबाद सीट से सांसद बनवाया। लेकिन 2014 में शरद तिवारी और 2019 में वह बीजेपी के ही प्रवीण निषाद से चुनाव हार गए। भांजे गणेश शंकर बाद में बसपा से MLC बने।
छोटे बेटे विनय शंकर तिवारी 2017 में बसपा के टिकट से चिल्लूपार सीट से विधायक बने। जीतने के बाद उन्होंने बसपा छोड़ दिया। 2022 में वह सपा के टिकट पर उतरे लेकिन बसपा से बीजेपी में जा चुके राजेश त्रिपाठी को नहीं हरा पाए और 21,645 वोटों से चुनाव हार गए।
आज हरिशंकर तिवारी का अंतिम संस्कार होगा। दोनों बेटे और उनके शुभचिंतक गोरखपुर के धर्मशाला बाजार स्थिर तिवारी हाता में मौजूद हैं। 